**Съобщение**

Във връзка с постъпило уведомление за инвестиционно предложение: „Добив и първична преработка на строителни материали – пясък и чакъл, подземни богатства по чл.2, ал.1, т.5 от Закона за подземните богатства, от находище „Даневата воденица“, разположено в землище с. Софрониево, общ. Мизия, обл. Враца“, с възложител: „Булмекс“ ЕООД, с. Бутан, на основание чл.5, ал.2 от *Наредбата за условията и реда за извършване на оценка на въздействието върху околната среда* (Наредбата за ОВОС), РИОСВ – Враца уведомява за следното:

**І. По отношение на изискванията на глава шеста от Закона за опазване на околната среда:**

Съгласно представената информация инвестиционното предложение предвижда добив и първична преработка на строителни материали – пясък и чакъл, от находище „Даневата воденица“, разположено в землище с. Софрониево, общ. Мизия, обл. Враца, с концесионна площ от 709 946 кв.м. (70,99 ха) и площ на запасите 455 455,3 кв.м. (45,54 ха).

Добива и изземването ще се осъществява по открит кариерен способ в широка тераса на десния бряг в долното течение на р. Огоста, земл. с. Софрониево, общ. Мизия.

Засегнатите имоти от ИП са предимно земеделски обработваеми територии. Изключение правят следите от стари меандри на реката, които оформят негативни форми, някой незасегнати от стопанска дейност, докато други са преоформени в напоителни канали, които в момента са неизползваеми и неподдържани. Руслото на р. Огоста в близост до находището не е предмет на инвестиционното предложение.

Координати на точките от проектния концесионен контур на находище „Даневата воденица“, в координатна система 1970 г. са:

|  |  |  |
| --- | --- | --- |
| № | Х | Y |
| 1 | 4744516.2 | 8540227.4 |
| 2 | 4744599.9 | 8540340.4 |
| 3 | 4744728.3 | 8540400.2 |
| 4 | 4744866.8 | 8540364.2 |
| 5 | 4744948.1 | 8540437.8 |
| 6 | 4745039.6 | 8540636.6 |
| 7 | 4745026.3 | 8540861.6 |
| 8 | 4745053.6 | 8541122.8 |
| 9 | 4745239.9 | 8541382.8 |
| 10 | 4745197.3 | 8541470.7 |
| 11 | 4744746.6 | 8541539.7 |
| 12 | 4744497.9 | 8541227.5 |
| 13 | 4744313.1 | 8540780.1 |

След определяне на местоположението на първия добивен участък ще се започне провеждането на откривните работи.

Средната дебелина на откривката в границите на находището е под 2 м. От откривните работи на територията на находището ще се съберат определени количества откривка с общ обем 821 756,8 м3. С помощта на багер тази откривка ще се преснема, събира и депонира на обособените за тази цел депа. В депата (хумосно и почвено) откривките ще се съхраняват с оглед последващото им използване при провеждане на техническата рекултивация съпътстваща добивния процес.

Разкриването на находището ще започне от централен южен край.

Минно-техническите условия за експлоатация се определят от условията на залягане, морфологията, текстурно-структурните особености и физико-механичните свойства на полезното изкопаемо и технологията му за преработка.

Минно-техническите условия за експлоатация в находище „Даневата воденица“ са благоприятни за открит добив на полезното изкопаемо.

Находище „Даневата воденица“ се характеризира с равнинен релеф и средна кота 41 м. При средна дебелина на полезното изкопаемо – 4 м. и средна дебелина на откривката – 2 м., през целия период на концесията, добивните дейности ще се водят на един хоризонт с височина на стъпалото 4,5 м.

Избраната система на разработване е съобразена с минимално замърсяване на полезното изкопаемо. Състои се в два етапа на разкриване:

* Отнемане на хумусния пласт от 50 см. първата година, който се депонира на хумусно депо, през втората година започва да се депонира върху върнатата откривка от почвен материал и да се разстила с помощта на булдозер.
* Едновременно отнемане на полезното изкопаемо и прехвърляне с багера на почвената откривка в отработеното пространство.

При проучвателните дейности е установено, че близо 50 % от обема на полезното изкопаемо (на дълбочина под 3,5 м.) ще се експлоатира във водна среда, което се дължи на подпочвените води. С оглед на което, находището ще се експлоатира в контурите на доказаните геоложки запаси в категория 111 и до нивото на подпочвените води, с цел недопускане разкриването на подземното водно тяло.

Метода на разработване на находището не предвижда използването на взривни и химически вещества.

Транспортирането на полезното изкопаемо ще се осъществява с автосамосвали до базата на „Булмекс“ ЕООД за преработка на материала в с. Бутан.

Не се очаква формиране на отпадъчни води, предвид това че преработката на материалите ще се извършва на друго място.

С реализацията на предложението не се предвижда изграждане на нова пътна инфраструктура – разположението на находището е до добре изградена инфраструктура.

Така заявено инвестиционното предложение попада в обхвата на т. 19 “Открит добив в кариери и рудници на суровини - при площ над 25 хектара, или добив на торф - с площ над 150 хектара” на Приложение №1 на ЗООС и съгласно разпоредбите на чл.92, т.1 на Закона **подлежи на задължителна оценка за въздействието върху околната среда (ОВОС)**. Компетентен орган за провеждането на процедурата по ОВОС е директорът на РИОСВ – Враца, на основание чл. 94, ал. 2 от ЗООС.

Съгласно изискванията на чл.4а, ал.1 от Наредбата за ОВОС постъпилата документация е изпратена на директора на Басейнова дирекция Дунавски район – Плевен (БДДР – Плевен) за изразяване на становище, относно допустимостта на инвестиционното предложение спрямо режимите, определени в действащите планове за управление на речните басейни (ПУРБ) и планове за управление на риска от наводнения (ПУРН).

Предвид полученото в РИОСВ – Враца становище на БДДР – Плевен с изх. № ПУ-01-927-(1)/24.11.2023г.:

* ИП е допустимо спрямо ПУРБ 2016 – 2021г., при спазване на мерките посочени в т. 1.1.2. от становището.
* ИП е допустимо спрямо ПУРН 2016 – 2021г. Предвидените дейности в ИП не са в противоречие с предвидените мерки в Програмата от мерки за намаляване на риска от наводнения и неблагоприятните последици по отношение на човешкото здраве, стопанската дейност, околната среда и културното наследство към ПУРН 2016 – 2021г.;
* ИП е допустимо от гледна точка на постигане на целите на околната среда и не се очаква да окаже значително отрицателно въздействие върху водите, зоните за защита на водите и водните екосистеми, при условие, че се спазват мерките посочени в т. 1.1.2., нормативните изисквания посочени в т. 2 от горецитираното становище:
* да не се допуска достигане на водоносния хоризонт и разкриване на подземните води, което би довело до влошаване на състоянието на подземно водно тяло с код BG1G0000QAL015 „Порови води в Кватернера – р. Огоста“, предвид факта, че същото е зона за защита на питейните води;
* да не се допуска добив на инертни материали на по-малко от 50 м. от бреговете на реките, което би създало потенциален натиск от влошаване на екологичното състояние на повърхностното водно тяло с код BG1OG307R1013 р. Огоста.

**ІІ. По отношение на изискванията на чл.31 от Закона за биологичното разнообразие (ЗБР):**

Инвестиционното предложение **не засяга** защитени територии по смисъла на Закона за защитените територии (ЗЗТ), но част от находището (около 46 дка, части от п.и. № 68148.42.9, № 68148.0.339 и № 68148.201.1) **попада** на територията на защитена зона **BG0002009 "Златията"** за опазване на дивите птици, обявена със Заповед № РД-548/05.09.2008г на министъра на околната среда и водите (обн. ДВ, бр. 83/2008 г. ), изм. и доп. Заповед № РД-69/28.01.2013 г. (обн. ДВ, бр. 10/2013 г ).

На 70 м. от п.и. № 68148.0.339 е границата на защитена зона **BG0000614 "Река Огоста"** за опазване на природните местообитания и на дивата флора и фауна, обявена със Заповед № РД - 322 от 02.05.2023г. на МОСВ (обн. ДВ, бр.42 от 12.05.2023г.).

Инвестиционното предложение попада под разпоредбите на чл.2, ал.1, т.1 от Наредбата за ОС, поради което **подлежи** **на процедура по оценка за съвместимостта му** с предмета и целите на опазване на защитените зони, по реда на чл.31, ал. 4, във връзка с ал. 1 от Закона за биологичното разнообразие.

При извършената проверка за допустимост по смисъла на чл.12, ал.2 във връзка с чл. 39, ал.2 от Наредбата за ОС, се установи, че инвестиционното предложение **е допустимо** спрямо режима на дейности в защитена зона BG0002009 "Златията", определен със заповедта за обявяването й.

След прегледа на представената информация и документация, на основание чл. 39, ал.3 от Наредбата за ОС, въз основа на критериите по чл.16 от нея, е направена преценка за вероятната степен на отрицателно въздействие, според която инвестиционното предложение **има вероятност** да окаже значително отрицателно въздействие върху природни местообитания, популации и местообитания на видове, вкл. птици, предмет на опазване в защитени зони, поради следните мотиви:

- Предвид местоположението (в границите на защитена зона за птиците и в непосредствена близост със защитена зона за местообитанията) и характера на инвестиционното предложение реализирането на предвидените с него дейности може да доведе до дълготрайно пряко и/или косвено отрицателно въздействие върху местообитанията на видове птици, предмет на опазване в защитена зона BG0002009 "Златията", както и върху местообитания и видове, предмет на опазване в BG0000614 "Река Огоста". Реализирането на предвидените дейности би могло да създаде предпоставки за косвено увреждане на природно местообитание 3260 Равнинни или планински реки с растителност от Ranuncolus luitantis и Callitricho Batrachion, предмет на опазване в защитена зона BG0000614 "Река Огоста". При усвояване на територии от защитена зона BG0002009 "Златията" има вероятност от увреждане на местообитанията и популациите на някои видове птици, предмет на опазване в нея, както и върху местообитания и видове, предмет на опазване в BG0000614 "Река Огоста" като Обикновена блатна костенурка /Emys Orbicularis/ Червенокоремна бумка /Bombina вombina/, Гребенест тритон /Triturus dobrogikus/, Видра /Lutra lutra/ и др.

- Възможно е увреждане на ключови елементи на защитените зони, както и фрагментиране и възникване на бариерен ефект, възпрепятстващ миграцията, географското разпространение и генетичния обмен в растителните и животинските популации.

- ИП е вероятно да доведе до трайна промяна на ландшафта и изменение на естествения характер на засегнатата площ и изменение на биологичните характеристики на околната среда, съответно до отрицателно въздействие върху местообитания и видове, предмет на опазване в зоните.

- Наличието на хора, тежка техника и др. съпътстващи ИП дейности предполага различно по продължителност и интензивност безпокойство на животинските видове, вкл. птици, което е възможно да доведе до прогонването им от сегашните местообитания, респективно до промяна на видовия състав, числеността и плътността на популациите им.

- Съществува вероятност от възникване на отрицателен кумулативен ефект от реализацията на настоящото ИП в комбинация с други ИП, ППП реализирани или одобрени за реализация на територията и в близост до границите на посочените защитени зони.

На основание гореизложеното и съгласно чл. 39, ал. 5 от Наредбата за ОС, следва да се извърши оценка за степента на въздействие на инвестиционното предложение върху защитените зони.

Копие от писмото е изпратено до Министерство на енергетиката, община Мизия, кметство с. Софрониево и БДДР-Плевен.

/отговорено на 30.11.2023г./